ประกันนาปีเฉาต่ำกว่าเป้า50%
สมาคมประกันวินาศภัยคาดประกันภัยพืชผลปีแรก 23 ไร่ ต่ำกว่าเป้าที่วางไว้ 50% เหตุเกษตรกรเข้าใจคลาดเคลื่อน
19 ส.ค. 2554

สมาคมประกันวินาศภัยคาดประกันภัยพืชผลปีแรก 23 ไร่ ต่ำกว่าเป้าที่วางไว้ 50% เหตุเกษตรกรเข้าใจคลาดเคลื่อน
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า คาดว่าจะมีเกษตรกรทำประกันภัยพืชผลข้าวนาปีในฤดูกาลเพาะปลูกปีนี้ประมาณ 23 ล้านไร่ คิดเป็นเบี้ยประกันประมาณ 400 ล้านบาท ต่ำกว่าเป้าหมายที่วางไว้ช่วงต้นโครงการว่าจะมีประมาณ 6 ล้านไร่ทั่วประเทศ
“เราดูจากการขายในพื้นที่อื่นๆ ทั่วประเทศรอบแรกที่ไม่ใช่ทางภาคใต้ ขณะนี้มีเกษตรกรทำประกันประมาณ 1.5 แสนไร่เท่านั้น” นายจีรพันธ์ กล่าว
นายจีรพันธ์ กล่าวอีกว่า สาเหตุที่มีเกษตรกรซื้อประกันภัยพืชผลน้อยกว่าที่ตั้งเป้าหมายไว้ เนื่องจากปีนี้เป็นปีแรกของการทำประกันภัย ยังไม่เป็นที่รู้จักมากนักและเกษตรกรยังมีความเข้าใจคลาดเคลื่อนว่าเป็นการทำประกันภัยต่างหาก ที่ไม่ได้ผูกกับการให้ความช่วยเหลือของกองทุนบรรเทาสาธารณภัย ทำให้ไม่สนใจที่จะทำประกันภัย
นอกจากนี้ ระบบเทคโนโลยีของทางสมาคมประกันวินาศภัย ในการออกเอกสารยืนยันการทำประกันภัยกับการส่งข้อมูลระหว่างสมาคมประกันวินาศภัยกับธนาคารเพื่อการเกษตรและสหกรณ์การเกษตร (ธ.ก.ส.) อยู่ในช่วงของการพัฒนา ทำให้ 2 สัปดาห์แรกของการรับประกันภัยรอบแรกค่อนข้างล่าช้า
“เราต้องการคุณภาพ จึงไม่เร่งรีบที่จะออกหนังสือยืนยัน ต้องรอให้เอกสารครบก่อนจึงจะรับรอง เพื่อป้องกันไม่ให้เกิดปัญหาภายหลัง” นายจีรพันธ์ กล่าว
นายจีรพันธ์ กล่าวว่า จะขยายระยะเวลาการรับประกันภัยในพื้นที่อื่นๆ ออกไปสิ้นสุดเดือน ส.ค.พร้อมกับการรับประกันทางภาคใต้ ซึ่งไม่สามารถที่จะขยายระยะเวลาออกไปได้นานกว่านี้ เพราะมีเรื่องระยะเวลาของการเจริญเติบโตของข้าวและความเสี่ยงเข้ามาเกี่ยวข้อง
อย่างไรก็ตาม ทางสมาคมประกันวินาศภัยร่วมกับทาง ธ.ก.ส.ได้ออกไปทำความเข้าใจกับเกษตรกรมากขึ้น เพื่อให้ทราบว่าโครงการนี้ผูกกับกองทุนบรรเทาสาธารณภัยของรัฐบาล คือ บริษัทประกันภัยจะเข้าไปชดเชยส่วนที่เกิน 600 บาท จะทำให้เกษตรกรได้รับการชดเชย 2 ส่วน จากรัฐบาลและจากประกันภัย ซึ่งสามารถบรรเทาความเดือดร้อนจากความเสียหายได้